google/wiki40b huggingface dataset:
Lucy Ayoub

Bakgrunn

Ayoub ble født i Haifa i Israel. Faren er arabisk-kristen, mens moren er en askenasisk jøde som senere konverterte til kristendommen. 
Hun tjenestegjorde to år i Israels forsvar som flysimulator-instruktør i Israels luftforsvar. Siden 2016 har hun studert filosofi, økonomi og politikk ved Universitetet i Tel Aviv.

Karriere

I 2016 ble hun kjent i Israel da hun leste flere av sine dikt i en israelsk slampoesi-konkurranse. Samme år begynte hun å jobbe for Israel Broadcasting Authority (IBA) og skrev manus og laget videoer. I 2017 ble Ayoub vert for et ukentlig kulturprogram på israelsk radio og hun ble samtidig programleder for kulturprogrammet  Culture Club på tv-kanalen Kanal 11.
Ayoub var poengoppleser for Israel i Eurovision Song Contest 2018, noe som fikk medieoppmerksomhet etter at Israels kulturminister Miri Regev kritiserte henne for å snakke arabisk under sendingen og uten å nevne Jerusalem.
Ayoub skal være programleder i artistenes oppholdsrom, green room under Eurovision Song Contest 2019 sammen med Assi Azar, mens Erez Tal og Bar Refaeli blir hovedprogramledere.
Urin

Historisk bruk

Også oldtidens greske legekyndige var opptatt av urinens farge, lukt og smak, og brukte observasjoner av dette som kriterier for behandling av sykdommer. Dette med røtter tilbake til sumerisk og babylonsk praksis. Middelalderens urin-hjul koblet fargen på urinen til sykdommer. Metoden var i bruk opptil midten av 1800-tallet.
Sophie Germain-primtall

Et primtall p er et Sophie Germain-primtal når 2p+1 også er et primtall. Dette fikk betydning da Sophie Germain beviste at Fermats siste teorem er sann for slike primtall. Det anses at det finnes uendelig mange Sophie Germain-primtall, men dette har som tvillingprimtallsformodningen aldri kunnet bevises. Det er 190 Sophie Garmain-primtall under 10 000:

   2,    3,    5,   11,   23,   29,   41,   53,   83,   89,  113,  131,
 173,  179,  191,  233,  239,  251,  281,  293,  359,  419,  431,  443,
 491,  509,  593,  641,  653,  659,  683,  719,  743,  761,  809,  911,
 953, 1013, 1019, 1031, 1049, 1103, 1223, 1229, 1289, 1409, 1439, 1451,
1481, 1499, 1511, 1559, 1583, 1601, 1733, 1811, 1889, 1901, 1931, 1973,
2003, 2039, 2063, 2069, 2129, 2141, 2273, 2339, 2351, 2393, 2399, 2459, 
2543, 2549, 2693, 2699, 2741, 2753, 2819, 2903, 2939, 2963, 2969, 3023,
3299, 3329, 3359, 3389, 3413, 3449, 3491, 3539, 3593, 3623, 3761, 3779,
3803, 3821, 3851, 3863, 3911, 4019, 4073, 4211, 4271, 4349, 4373, 4391,
4409, 4481, 4733, 4793, 4871, 4919, 4943, 5003, 5039, 5051, 5081, 5171,
5231, 5279, 5303, 5333, 5399, 5441, 5501, 5639, 5711, 5741, 5849, 5903,
6053, 6101, 6113, 6131, 6173, 6263, 6269, 6323, 6329, 6449, 6491, 6521,
6551, 6563, 6581, 6761, 6899, 6983, 7043, 7079, 7103, 7121, 7151, 7193,
7211, 7349, 7433, 7541, 7643, 7649, 7691, 7823, 7841, 7883, 7901, 8069,
8093, 8111, 8243, 8273, 8513, 8663, 8693, 8741, 8951, 8969, 9029, 9059,
9221, 9293, 9371, 9419, 9473, 9479, 9539, 9629, 9689, 9791
En heuristisk estimat for antall Sophie Germain-primtal mindre enn x er C₂x / (log x)² hvor C₂ er tvillingprimtalskonstanten, omtrent 0,660161. For x = 10.000 gir anslaget 413 Sophie Germain-primtal, som fortsatt er altfor upresis.
Tarzan

Tarzan er hovedpersonen i en romanserie av Edgar Rice Burroughs på 24 bind, samt en bok med to fortellinger for barn. Tarzan er i bøkene sønn av to britiske adelige som etterlates av mytterister på en øde strandstrekning på Afrikas vestkyst. I et forsøk på å overleve bygger foreldrene en hytte i jungelkanten, men blir drept av store aper mens gutten er spedbarn. Tarzan blir oppdratt av apehunnen Kali og adoptert inn i apearten mangani, muligens et mellomledd mellom sjimpanser og gorillaer. Tarzan finner etterhvert tilbake til foreldrenes hytte og viser en uvanlig intelligens ved å lære å lese og skrive av ABC-bøkene de hadde med seg. Han finner også en stor kniv som gjør at han klarer å drepe en gorilla som angriper ham. Han etablerer seg etterhvert som leder av apeflokken, ved å beseire den tyranniske og sjalu lederen Kerschak. Senere kommer han i kontakt med andre mennesker og moderne sivilisasjon. Han inntar sin rettmessige posisjon i det britiske adelsskapet før han vender tilbake til Afrika og en periode bosetter seg på en gård.  
Romanserien utviklet seg til en blanding av samtidskommentar, science fiction og historisk fantasy. Tarzan kjemper mot alt fra arabisk slavehandel til russiske eventyrere. Han er en skarp sivilisasjonskritiker som foretrekker det enkle og nådeløse livet i naturen. Han fører geriljakrig på britisk side i Første verdenskrig og deltar i flyvåpenet i Andre verdenskrig, der han skytes ned over Sumatra og samarbeider med amerikanerne i kampen mot den japanske okkupasjonen. En vanlig handling i en Tarzan-bok er oppdagelsen av bortgjemte land som Pal-ul-don med dinosaurer og apemennesker, og tapte sivilisasjoner av alt fra romere til riddere, der Tarzan ofte vikles inn i kampene mellom to uforsonlige byer. I en av bøkene reiser han også til Pellucidar i jordens indre og blir dermed en del av Burroughs romanserie om denne bortgjemte verdenen. 
Seriens første bind ble utgitt i 1914, etter at den først ble publisert i et magasin i 1912, og serien fortsatte inntil forfatterens død i 1950. Senere har det blitt laget en rekke andre fortellinger, bøker, tegneserier, tv-serier og filmer om Tarzan. Det amerikanske filminstituttet har kåret Tarzan til filmhistoriens 34. beste helteskikkelse.
Operasjon Årelating

Etterforskning og pågripelser

Etter at det var vekket mistanke mot den tyske idrettslegen Mark Schmidt bestemte politiet seg for å overvåke hvilke idrettsutøvere han hadde kontakt med. Under Ski-VM 2019 i Seefeld slo politiet til mot en adresse i byen der de tok de den østerrikske langrennsløperen Max Hauke på fersken i å gjennomføre blodinfusjon. Fire andre langrennsløpere ble samtidig arrestert, disse ble senere identifisert som Dominik Baldauf, Aleksej Poltoranin, Andreas Veerpalu og Karel Tammjärv. Alle innrømmet å ha deltatt i dopingen, men i et intervju med den kasakhstanske avisen Bnews 6. mars 2019 trakk Poltoranin sin tilståelse tilbake. Han hevdet at han ble psykisk skadet av fengselsoppholdet, der han satt i isolasjon i en kald kjeller, og tilsto kun for å slippe ut og treffe familien.
I etterkant har også de østerrikske syklistene Stefan Denifl og Georg Preidler erkjent å ha gjennomført bloddoping. Det samme har den estiske langrennsløperen Algo Kärp gjort.
Schmidt skal tidligere ha vært involvert i dopingsaken til Johannes Dürr som ble avslørt i 2014. 5. mars 2019 ble det meldt at Dürr også var blitt arrestert av politiet.
Trond Nystad sa opp stillingen som landslagstrener for Østerrike etter at Baldauf og Hauke ble pågrepet. Langrennssjef i det østerrikske skiforbundet, Markus Gandler, ble oppsagt som et resultat av dopingavsløringene.
Den estiske langrennstreneren Mati Alaver ble anholdt av estisk politi 11. mars 2019. Han skal være mistenkt for å ha hatt en nøkkelrolle i dopingsaken. Alaver ble ikke arrestert og ble løslatt etter et forhør.
Tysk politi opplyste på en pressekonferanse i München 20. mars 2019 at 21 utøvere fra åtte land skal være involvert i dopingnettverket til Schmidt. Utøverne skal komme fra Tyskland, Østerrike, Italia, Sverige, Finland, Kroatia, Slovenia, Sør-Korea og USA.
I mai 2019 meldte den italienske avisen La Gazzetta dello Sport at proffsyklistene Alessandro Petacchi, Borut Božič, Kristijan Koren og Kristijan Đurasek kunne knyttes til Schmidt. Petacchi og Božič hadde da lagt opp som aktive utøvere.

Dom

23. juli 2019 ble det kjent at det østerrikske antidopingbyrået ÖADR (Österreichische Anti-Doping Rechtskommission) har suspendert Baldauf og Hauke i fire år for bloddoping. Straffen trådte i kraft 1. mars 2019.
Themistokles von Eckenbrecher

Liv og arbeid

Themistokles von Eckenbrecher ble født i Athen. Faren kom fra en prøyssisk offisersfamilie og hadde studert filosofi og medisin. Moren var italiensk kjøpmannsdatter. Da Themistokles ytret ønske om å bli maler, støttet familien ham ved bosette seg i Potsdam, der han studerte under hoffmaleren Carl Gustav Wegener i 1859–60, og i Düsseldorf i 1861–67, der han studerte under Oswald Achenbach. 
Von Eckenbrecher reiste rundt i Europa og malte, han besøkte også Norge. Han reiste også til Midtøsten, kolonier i Afrika og Filippinene. Eckenbrecher vendte tilbake til Tyskland og døde i Goslar, der han er gravlagt.
Grunnkretser i Frosta kommune

Grunnkretser i Frosta kommune er delområder og grunnkretser som seksjonerer Frosta kommune, Trøndelag, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Mysarbia sejanus

Utseende

En middelsstor (vingespenn ca. 40 millimeter), smalvinget, mørk smyger. Kroppen er svart med varierende, rosa flekker på hodet og bakkroppen, i alle fall bakkroppsspissen er rosa. Ofte er det kremgule flekker rett under vingefestene på thorax. Vingenes overside er ensfarget svart, undersiden er ofte mørkt, litt metallisk grønnlig, men med svarte vingeårer,

Levevis

Arten elver i primær regnskog mellom 200-1000 meter over havet. Larvenes næringsplante er ikke kjent. I likhet med mange andre tropiske sommerfugler kommer den gjerne ned til bakken for å drikke mineralrik væske.

Utbredelse

Arten er utbredt i Mellom- og  Sør-Amerika.
Holmestrand og Omegn Turistforening

Holmestrand og Omegn Turistforening (HOT) er en medlemsforening av Den Norske Turistforening (DNT).
Foreningen driver to hytter i Botnemarka – Brannåsen og Nordre Løkenseter.
NM i svømming langbane 2007

NM i svømming langbane 2007 ble arrangert i Namsos 12.-15. juli 2007. Arrangør var Namsos SK.
Ghita Nørby

Biografi

Hun vokste opp i Nyhavn nr 10 med en far som var kammersanger ved Det kongelige teater like ved, en mor som var pianist, og broren Claus som var tre år yngre. Ved luftangrep under andre verdenskrig søkte familien tilflukt i restauranten Gilleleje i første etasje. Ghita Nørby har dysleksi og ble i skoletiden ansett for å være evneveik, som medførte at hun ikke torde å gå opp til eksamen artium. Hun ønsket å bli skuespiller, og mens foreldrene var bortreist på ferie, oppsøkte hun Nordisk Film, som hadde hatt en liten annonse på baksiden av Berlingske Tidende om at de søkte unge piker. Ettersom hun hadde hørt at Nordisk Film drev med hvit slavehandel, torde hun ikke gå alene, men fikk følge av en av sine foreldres venner. Dette initiativet resulterte i at foreldrene sendte henne på folkehøyskole (Askov højskole), der hun trivdes godt og ble mer selvstendig.  Etterhvert fikk hun elevplass ved Det kongelige teater. 
Nørby giftet seg tidlig for å komme hjemmefra, med arkitekten Mogens Garth-Grüner som var vokst opp på godset Lille Svenstrup ved Ringsted. Han var plaget av depresjon og tok sitt liv, slik at hun ble en svært ung enke. Senere giftet hun seg med popsangeren Dario Campeotto, som hun fikk sitt eneste barn, Giacomo, med. Campeotto var oppvokst i Danmark, men paret bosatte seg utenfor Torino i et stort hus sammen med hans foreldre, hans bestemor og yngste søster, fire generasjoner under ett tak, noe Nørby stortrivdes med. Hun konverterte også til katolisismen. Paret drev gavebutikken Dinamarca i sentrum av Torino. Butikken ble åpnet ved at fotballspilleren Harald Nielsen sparket en fotball inn gjennom døren og et opphengt Dannebrog. Dansk design var etterspurt, så butikken overlevde parets skilsmisse.

Film og TV

Nørby har medvirket i over 100 spillefilmer og hadde sin filmdebut i 1956. Hun har også medvirket i flere TV-serier, blant annet den danske drama-serien Matador som ble innspilt gjennom fire år, og gikk fra 1978 til 1982, og den bisarre thriller-serien Riget fra 1994, samt Riget II i 1997. Hun har fra 2004 hatt en sentral rolle i den skandinaviske serien og samproduksjonen Ørnen.
Nørby ble i 1996 utnevnt til kommandør av Dannebrogordenen. I 2006 ble hun tildelt Medaljen Ingenio et arti.
Hva var vel livet uten deg? (album)

Hva var vel livet uten deg? er et musikkalbum med GT-Sara og Hedemarkslaget, utgitt i 2008.
Adresse (IT og telekom)

Fysisk adresse

Fysiske adresser angir hvor noe rent fysisk/geografisk befinner seg. I dagligtalen brukes begrepet bare om litt større avstander, man ville for eksempel ikke si at ”hylle nr 3 ovenfra, bok nr 7 fra venstre” er adressen til en bestemt bok i bokhylla. Men innen IT og telekom er det nettopp innen fysisk små områder man trenger adresser. Man trenger for eksempel å angi hvor noe er lagret i et dataminne, eller identifisere en bestemt inngangs-/utgangsport i en datamaskin. 
I dagliglivet angis gjerne adresser som en kombinasjon av veinavn, tall og stedsnavn. Innen IT og telekom er en fysisk adresse i praksis en nummerert posisjon. Den kan derfor angis med kun ett tall, posisjonsnummeret. Dette er en meget presis, kortfattet og effektiv måte å uttrykke seg på, bare man har klart definert hvordan man har nummerert. I bokhylleeksemplet over kunne man for eksempel angitt bokas adresse som 0307, hvis man først hadde definert at de to første sifrene sto for hyllenummeret regnet ovenfra, og de to neste sifrene var posisjonsnummeret regnet fra venstre. Slike adressesystemer er lite leservennlige for mennesker, men godt tilpasset datamaskiner og derfor velegnet innen IT og telekommunikasjon. (En lignende måte å definere adresser på brukes likevel faktisk for leiligheter i boligblokker.)
Fysiske adresser innen IT og telekommunikasjon omtales gjerne på heksadesimal form. Dette er en enkel, mer leservennlig konvertering av formen adressene har inni eller mellom datamaskiner, binær form.

Logisk adresse

Logiske adresser brukes også til å identifisere og finne frem til en adressat, men de må oversettes til fysiske adresser for å kunne angi detaljert fysisk plassering. 
Et telefonnummer er et eksempel på en logisk adresse. Det brukes til å identifisere en abonnent utenfor telenettet, og når en telefonsentral omtaler abonnenten overfor andre deler av telenettet. Internt i tilknytningssentralen trenger man i tillegg å vite hvor denne abonnenten er fysisk tilknyttet.  I en fasttelefonsentral har man derfor en tabell med oversikt over hvilken port i sentralen (fysisk adresse) det enkelte telefonnummer (logisk adresse) er koblet til. Man sier at slike tabeller oversetter mellom logiske og fysiske adresser.
En IP-adresse er et annet eksempel på en logisk adresse.
En kombinasjon av fysiske og logiske adresser gjør IT- og telesystemer enklere og mer fleksible å administrere.  Hvis for eksempel en telefonabonnent flytter innen sentralens geografiske område, endrer man bare i tabellen over fysisk-logisk adresse. Abonnenten trenger ikke kables om eller bytte telefonnummer.
I praksis administreres fasttelefonnummer via nummerplanen på en slik måte at de kan gi inntrykk av å være fysiske adresser, ikke logiske adresser. For eksempel tilhører telefonnummer som starter med 22 stort sett fasttelefonabonnenter i Oslo-området. Dette har historiske, teknologiske årsaker.
Sander Sagosen

Klubb

Sagosen har tidligere spilt for Charlottenlund, Kolstad og for Haslum i Postenligaen.
I april 2014 signerte han treårskontrakt med Aalborg Håndbold i Danmark. I 2016 skrev han kontrakt med den franske klubben Paris Saint-Germain Handball med oppstart før sesongen 2017/18.

Landslag

Han gjorde sin A-landslagsdebut mot Kroatia under Bring Cup 2013. Under denne turneringen storspilte han i kampen mot Danmark og scoret totalt seks mål i turneringen. Han ble i etterkant uttatt til Håndball-EM 2014 for menn i Danmark. I EM 2016 der Norge kom på fjerdeplass ble han som eneste nordmann tatt ut på all star team som beste midtback. Sagosen ble også tatt ut på «all star»-teamet under VM 2017 der Norge tok sølv etter Frankrike.
Han kom også på «all star team» i EM 2018 der Norge  ble nummer sju og i VM 2019 der Norge tok sølv etter Danmark.
Jag skulle vilja våga tro

Jag skulle vilja våga tro er et musikkalbum med Tommy Körberg, utgitt i 1993.
Eksegesen om sjelen

Eksegesen om sjelen er en kristen tekst, trolig skrevet en gang mellom 100 og 400, som ble oppdaget blant Nag Hammadi-skriftene i 1945.
Teksten er en fortolkning av bibeltekster, og temaet er en gnostisk forståelse av sjelen: den fremstilles som en kvinne som har falt ned til jorden og «i den materielle kroppen, hvor hun prostituerer seg. Vi følger så den angrende sjelens rop til Faderen om hjelp, og hennes omvendelse, renselse og frelse gjennom dåpen og ekteskapet med Kristus, hennes sanne ektemann.» 
Teksten er oversatt til norsk i antologien Koptiske skrifter, 2012.
Galdhøpiggrennet

Galdhøpiggrennet (1934–) er et renn i telemarkskjøring som arrangeres den første lørdag etter påske. Det innebærer en drøyt tre timer lang marsj opp til start ved Keilhaus topp.
Det ble påtenkt av blant andre Einar Bergsland og gikk ned fra Galdhøpiggen til Spiterstulen. Første renn var påsken 1934. Utforløypa var stukket av Jakob de Rytter Kielland, og man fulgte traseen i flere år. Høydeforskjell var om lag 1000 meter. Hastigheten var 65 km/t uten uhell av betydning i 1934. Men så kom krigen. Etter en pause fra 1957 ble det tatt opp i 1988 med Per Einar Roth ved Åsnes Skifabrikk som ildsjel og medlem i Ullensaker Vannskiforening. Rennet, som før hadde vært en utforkonkurranse, ble nå et telemarkskirenn. Fra 1988 var det således Nannestad Alpinklubb som arrangerte i 12 år, før det ble tatt over av Ullensaker Skiklubb, men med de samme ildsjeler. Antall deltakere i 1934 var 7, 58 i 1938, 68 i 1939, i 2007 var det over 400. Løypa er fremdeles drøyt 3,5 kilometer lang, og det er seks egne klasser for damer og herrer junior, senior og veteran. I snitt faller man ti ganger hver, og det er 3000 stup. Til det 25. renn i nyere tid utkom i 2012 en bok av Eivind Åsrum Skille med tittelen «Galdhøpiggrennet - fra borgerlig samlingssted til «folkelig» vorspiel».
Heksagon

I geometri er en heksagon en regulær polygon med seks hjørner og seks kanter. Dens Schläfli-symbol er {6}.
De indre vinklene til en regulær heksagon (et hvor alle sider og vinkler er like) er alle 120°. Vinkelsummen til en heksagon er 720°. 
Arealet til en regulær heksagon med sidelengde  er gitt av
Omkretsen til en heksagon med sidelengde  er , dens maksimale diameter er  og dens minimale diameter er .

Konstruksjon

En regulær heksagon er konstruerbart med rettvinklet linjal og passer. Det følgende er en skritt-for-skritt animasjonsmetode, gitt i Euklids Elementene, Bok IV, Proposition 15.
Det levende evangelium

Det levende evangelium (syrisk ܐܘܢܓܠܝܘܢ; Evangelion) er en hellig tekst innen manikeismen, skrevet av religionsstifteren Mani etter år 240. Det er ett av i alt ni skrifter som tilskrives Mani; ingen av dem er kjent for ettertiden i sin helhet. Teksten til Det levende evangelium er blant annet kjent gjennom tre sitater fra det i biografien om Mani: Om hans legemes tilblivelse, og gjennom bevarte fragmenter på mellompersisk og sogdisk.
Teksten var antagelig disponert i 22 deler, tilsvarende de 22 bokstavene i det arameiske alfabetet, og redegjør for Manis åpenbaringer og hans oppdrag.
Utdrag fra teksten er oversatt til norsk i antologien Manikeiske skrifter, 2011.
Miles per gallon

Eksempel

5,0 liter per 100 km = 235,2 : 5,0 = 47 miles per amerikanske gallons
Atticus Ross

Musikk for TV og film

I 2004 lagde Ross musikken til den amerikanske nyinnspillingen av TV-serien Touching Evil. Han sto for musikken til Allen Hughes sitt bidrag til New York, I Love You (2009), og musikken til Allen og Albert Hughes sin The Book of Eli (2010). Sammen med Reznor sto han for filmmusikken til The Social Network (2010), en jobb de fikk en Golden Globe og en Oscar for beste originalmusikk for.
EM i curling 2001

Curling-EM 2001 ble arrangert 8. desember – 15. desember 2001 i Vierumäki Ice Rink i Vierumäki i Finland.
Det deltok 18 lag for herrer og 14 lag for kvinner.
Abd el-Krim

Bakgrunn

Abd el-Krim tilhørte en stamme bosatt vid Alhucemasbukten i det nordlige Marokko. Han hadde fått en vesterlandsk utdannelse, og gikk i tjeneste hos den spanske forvaltningen i Melilla. En tvist med general Manuel Fernández Silvestre tvang i 1919 Abd el-Krim til å flykte fra byen. Han stilte seg deretter, sammen med sin bror, som hadde fått ingeniørsutdannelse i Spania, i spissen for sine stammefrender.

Opprørsleder

Krigen i Rif tok til i 1920. I 1921 proklamerte Abd el-Krim Rif-republikken. Etter slaget ved Annual, som raste fra 22. juli til 9. august, erobret han en fremskutt spansk post ved Annual. Deretter måtte spanjolene under store tap retirere inn i Fransk Marokko. Etter at ytterligere stammer var trukket med i opprøret ble spanjolene i 1924 nødsaget til å overgi alle fort i det indre av Spansk Marokko. Straks deretter ble imidlertid Abd el-Krim innviklet i stridigheter på den andre siden av grensen, mot Frankrikes protektorat.
Under første halvdel av 1925 foretok gan vellykkede offensiver inn på den franske siden. I oktober samme år ankom imidlertid forsterkninger fra Frankrike og dermed ble hanm tvunget til å trekke seg tilbake. Samtidig gjorde spanjolene en vellykket landdgang i Alhucemasbukten og startet en offensiv mot nord. Til tross for disse vanskeligheter trosset han motstandernes styrker frem til mai. De var det imidlertid over. Berberopprøret endte med at Abd el-Krim kapitulerte.

Eksil og landflyktighet

Han ble da tvunget i eksil på den franske øya Réunion i Indiahavet. I 1947 fikk han lov til å flytte til Sør-Frankrike, men rømte så til Egypt. I Kairo ble han forman for Frigjøringskomiteen for den arabiske Vesten. 
Ikke en gang etter Marokkos uavhengighet (1956) vendte han hjem. Han fortsatte å leve i landflyktighet i protest mot at det fortsatt stod franske militære styrker i landet. Han hadde fått innbydelse til å vende hjem av kong Mohammed V. 
Abd el-Krim fikk også oppleve at Algerie ble uiabhengig. Men så døde han den 6. februar 1963 i Kairo. Der ble han også begravet.
Norgesmesterskapet i boksing 1976

Norgesmesterskapet i boksing 1976 ble arrangert 7. mars i Oslo.
Kongepokalen ble vunnet av Frithjof Andersen. 
Forbundspokalen ble vunnet av Roger Engh.
Luzja

Luzja (russisk: Лужа) er ei elv i Moskva og Kaluga oblast i Russland. Den er ei høyre sideelv til elva Protva (i Okas nedslagsfelt). Elva er 159 kilometer lang, med et nedbørfelt på 1 400 km². Luzja fryser over i november (en sjelden gang i desember) og blir under isen til i april. Byen Malojaroslavets ligger ved bredden av Luzja.
Tsushima (Nagasaki)

Historie

Den moderne byen Tsushima ble slått sammen 1. mars 2004 av de seks byene Izuhara, Mitsushima og Toyotama (fra Shimoagata distrikt) og Mine, Kamiagata og Kamitsushima (fra Kamiagata distrikt). Begge distriktene ble oppløst da byene slo seg sammen.

Vennskapsbyer

Guam, USA
 Busan, Sør-Korea
Anita Görbicz

Klubb

Görbicz startet sin karriere hos ungarske klubben Győr som tiåring i 1993. Med Győr, har Görbicz blitt ungarsk seriemester og cupmester flere ganger. I europeisk sammenheng har hun vunnet Champions League to ganger og spilt finale i både Cupvinnercupen og EHF-cupen.
Győr nådde slutspillet i Champions League for første gang i 2008/09-sesongen. Grunnet en kneskade få dager før kampene, gikk Görbicz glipp av finalen hvor Győr tapte mot den danske mesteren Viborg. Hun ble allikevel turneringens nest beste toppscorer.

Landslag

Görbicz deltok for Ungarns kvinnelandslag i håndball under Håndball-VM 2003 hvor Ungarn tapte finalen mot Frankrike. Hun mottok bronsemedalje under Håndball-EM 2004. I Håndball-VM 2005 i Russland vant hun på nytt bronse med det ungarske landslaget.
Görbicz har blitt anerkjent for sitt landslagsspill flere ganger, og ble tatt ut på All-Star-laget i tre VM på rad; 2003, 2005 and 2007. Hun var også blant turneringenes toppscorere i 2005 (tredjeplass) og 2007 (andreplass).
Görbicz var en del av det ungarske landslaget under Sommer-OL 2004 i Aten, og igjen under Sommer-OL 2008 i Beijing. I 2004 endte Ungarn på en femteplass, etter å ha tapt mot Frankrike i kvartfinalen, og slått Brasil and Spania i plasseringskampene. Under 2008-OL endte Ungarn på fjerdeplass etter seier over Romania i kvartfinalen, men tap mot Russland i semifinalen og Sør-Korea bronsefinalen. Görbicz scorte nest mest mål under OL i 2008, 49 mål, kun 7 mål bak den rumenske toppscoreren Ramona Maier.